赠别林蜚伯户部
叶封 (Ming)
软尘如海汎溟涬，蜃气楼台眩光景。芸芸朝暮轰喧豗，不问公私蛙蛙黾。九逵车马轇轕驰，盛者炎炎衰者冷。谁其摆脱萦搅缘，解听晨钟梦魂憬。异哉林子独天挺，身虽酬酢心自静，曩予彊持手版时，窃怪阔迂太孤鲠。逢君相视笑莫逆，谓能潦倒乐与并。狂吟往返读且赓，贳酒招寻醉还醒。只应方枘成锄铻，奚有疏观枉见省。言诗今数新城王，顾谓两生特清警。一人知己古所难，念此胸怀日耿耿。比来俯仰分升沈，依旧从容泯畦町。俄传布诏徵儒流，谬叨同举惭公等。天庭掞藻旷代稀，我本空疏君暇整。无如刺绣输倚门，何况撞钟以寸莛。半生夜堕眢井中，一瞬云过泰山顶。嗟乎六忆勿复歌，聊胜五穷竟靡骋。浮湛郎署犹避世，拥肿支离直县瘿。侧闻阴盛则变常，杞人之忧更怲怲，喟然归去江湖边，愿忍长饥决幽屏。淡交屈指宁可多，会面为期几何顷。凤翔千仞鸿亦冥，下视枋榆乱榛梗。滔滔才水委逝川，落落吾侪终爱鼎。